Tahan lugejale pakkuda ka seestpoolt vaatavat pilku meedias nii teravaks tõusnud islami- ja eriti Lähis-Ida temaatikale. Kui raamatu  kirjutamise ideed esimest korda töökaaslastele mainisin, arvasid mõned: "Buss viib hommikul tööle ja toob pärastlõunal tagasi, mis raamatut sa sellest kirjutad!" Aga eks iga "Minu…"-sarja maa ongi autori nägu ning küllap pelgalt kuumast ilmast ja vürtsikast kebabist jutustades paarisada lehekülge välja ei vea. Seega katsun värsket vaatenurka pakkuda ka vaka all hoitud ning eriti araabiamaailmas tundlikele teemadele (mis täpselt, jäägu siin saladuseks).